Regjeringen som var spådd en snarlig død
Alle norske politikere som er noe, er på Sørlandet denne uken. Partilederne møtes til debatt i kveld. Og i deres kjølvann kommer alle andre som har et eller annet å selge, en budsjettpost å grafse til seg, en forskriftsendring å presse på. Jo før jo bedre, helst i god tid før stortingsvalget. For neste høst kan de kontaktene man har karet til seg, bli verdiløse over natten. Alt kan snus på hodet. Spådd en snarlig død Ett år igjen til valgkampen, ligger det jevnt an mellom Høyre og Arbeiderpartiet. Om det ikke skjer noe ekstraordinært, blir Erna Solbergs regjering sittende ut perioden. Men får hun fire nye år, slik Jens Stoltenberg og hans rødgrønne klarte? Da de blåblå tok makten, var mange skeptiske til om samarbeidet mellom Frp og Høyre ville holde. Vi så på dem under regjeringsforhandlingene. Så forskjellige folk som Jan Tore Sanner og Per Sandberg i samme rom. Menn fra ulike solsystemer. Og Høyres sterke forakt for Frp kom i tillegg. De forrige partilederne i Høyre ville ikke ta i Frp med hansker en gang. Å ha dem i regjering, hahaha! Og utfordringene ble raskt store for Team Erna, alt fra første budsjett. Også kranglet de med støttepartiene Venstre og Kristelig Folkeparti, særlig om innvandring. Meningsmålinger i taket Lenge spekulerte vi ikke på om regjeringen måtte gå av, men når. At de blåblå kunne vinne valget på nytt i 2017 var ikke engang oppe til diskusjon. Både høsten 2014 og påfølgende vår og høst, opplevde Arbeiderpartiet rekordhøy popularitet i opposisjon. Partiet fikk 40 prosent oppslutning på meningsmålingene. I oktober lå Ap til og med på 40,5 prosent. Jonas Gahr Støres parti var dobbelt så stort som partiet til Erna Solberg. Så kom flyktningbølgen. Arbeiderpartiet har ikke sett 40-tallet siden. Når folk blir spurt hvem de ønsker som statsminister etter valget, er Erna Solberg folks førstevalg. Riktignok bare med en knapp ledelse på Jonas Gahr Støre. At Vestlandet sliter som de gjør, burde tale mer til Jonas' fordel. Men at de blåblå krasjlander, er på langt nær like opplagt lenger. Flinke Frp-ere Det har mye å gjøre med at Erna, hun lar seg ikke rive med og er til å stole på, særlig når det er krise. Men det handler også om at Frp ikke gikk i SV-fellen, den Jens Stoltenberg kalkulert spente opp for SV ved å ta dem inn i regjering. Der ble det masete opposisjonspartiet avvæpnet og desimert, godt hjulpet av SV-ere selv som demonstrerte mot sin egen regjering. Frp derimot, imploderte ikke slik man billedlig kunne se for seg at de ville, et parti med så mye høyspenthet, nybegynnere uten regjeringserfaring. Nå er det rett nok mange Frp-ere som åpent kritiserer egen regjering. Men partiet snur det til sin fordel, slik at de velgerne som egentlig ikke blir hørt, likevel føler seg hørt. Man kan ikke både få mer vei og kutte ut bompengene. Men Frp later som, og skylder på de andre partiene når det ikke går. Det er ikke spesielt sleipt. Det er politikk. Nøkkelen til perleporten Fortsatt er det mye å kritisere regjeringen for, biljardkuler som taster feil på Facebook, provoserende T-skjorter og ubetenksomme følelsesutbrudd. Men sammen med Erna har også Frp en stjerne med kontroll på emosjonene. Sylvi Listhaug blir ikke sur når hun får kritikk. Og hun er regjeringens mest populære politiker. I Arendal fridde hun til de kristne velgerne, med snakk om Gud – og korset godt synlig i et smykke rundt halsen. Her er det mange troende hun gjerne skulle hatt på sitt parti. Kristenfolket blir viktige. Slik det ligger an nå, vil vi etter valget neste år enten ende opp med fire nye år med Erna, eller så tar Arbeiderpartiet over med hjelp av SV og Sp. Og KrF. Eller KrF? De er de eneste som ikke har bestemt seg for hvem de vil støtte. Partiet er åpne for å gå over til Ap. Da slipper de belastningen det er for dem å støtte en regjering med Frp. Og i Arendal talte KrF-leder Knut Arild Hareide til folket til forveksling lik en sosialdemokrat. Det handlet om økende ulikhet, folk som ikke får jobb og en mer liberal flyktningpolitikk. Men hvilken regjering han velger, nekter han fortsatt å si. Det er samme type maktspill som det Frp driver med. Politikerne prøver å ri begge hester. De vil ikke støte fra seg velgere. Det er risikabelt å velge side. Særlig er det upopulært blant de konservative kristne her på Sørlandet, om partiet deres sier tydelig at de ønsker å felle en borgerlig regjering til fordel for Arbeiderpartiet. Det snille, lille partiet KrF nyter popularitet for tiden, fordi de ikke vil si hvem de liker best. Det er ikke spesielt sleipt. Det er politikk. Men snart må de fortelle oss hvem de velger. For det kan avgjøre hele valget.
: Ett år før valget har team Erna gjort dystre spådommer til skamme. Men et bitte lite parti ingen stemmer på, kan ødelegge alt.